PATVIRTINTA

Raseinių rajono savivaldybės tarybos

2020 m. d.

sprendimu Nr. TP-

**2020 METŲ SPECIALIOJI SODININKŲ BENDRIJŲ RĖMIMO PROGRAMA**

**I. BENDROSIOS NUOSTATOS**

1. 2020 metų specialioji sodininkų bendrijų rėmimo programa (toliau tekste - programa) skirta teikti finansinę paramą Raseinių rajono sodininkų bendrijoms, siekiančioms tinkamai tvarkyti ir prižiūrėti mėgėjiškus sodus ir jų kraštovaizdį, saugoti gamtą ir auginti žemės ūkio produkciją bei tvarkyti ir prižiūrėti bendrojo naudojimo objektus.

2. Programa parengta vadovaujantis Lietuvos Respublikos sodininkų bendrijų įstatymu.

**II. TIKSLAI IR UŽDAVINIAI**

3. Programos tikslas - plėtoti ir puoselėti mėgėjišką sodininkystę bei jos tradicijas, iš dalies padengiant mėgėjiško sodo bendrojo naudojimo objektų (elektros tinklų, kelių, gatvių tiesimo, vandens tiekimo, nuotekų šalinimo ir valymo ir kitų) statybos, priežiūros ir atnaujinimo išlaidas.

4. Programos uždaviniai:

4.1. skatinti mėgėjišką sodininkystę bei jos tradicijas;

4.2. skatinti sodininkų bendrijas tinkamai prižiūrėti bendrojo naudojimo objektus;

4.3. sodininkų bendrijoms suteikti žinių teritorijų planavimo, žemės naudojimo, kraštovaizdžio tvarkymo, projektavimo darbų ir techninės dokumentacijos rengimo klausimais.

**III. PROGRAMOS LĖŠŲ ŠALTINIAI IR NAUDOJIMAS**

5. Programos įgyvendinimui lėšos numatomos Savivaldybės strateginiame veiklos plane bei Savivaldybės biudžete. 2020 m. šiai programai numatyta 5 000 Eur.

6. Programos asignavimų valdytojas yra Raseinių rajono savivaldybės administracijos Vietinio ūkio ir turto valdymo skyrius.

7. Sodininkų bendrijoms finansinė parama teikiama:

7.1. bendrojo naudojimo objektų inventorizacijos ir teisinės registracijos, naujų bendrojo naudojimo objektų statybai ir esamų atnaujinimui reikalingos techninės dokumentacijos rengimo išlaidoms iš dalies kompensuoti;

7.2. mėgėjų sodo bendrojo naudojimo objektų (elektros tinklų, kelių, gatvių tiesimo, vandens tiekimo, nuotekų šalinimo ir valymo ir kitų) statybos ir atnaujinimo išlaidoms iš dalies kompensuoti;

7.3. kitoms išlaidoms, susijusioms su bendrojo naudojimo objektų priežiūra, iš dalies kompensuoti.

8. Skiriamos kompensacijos vienai sodininkų bendrijai per finansinius metus negali viršyti 3 tūkst. eurų ir ne daugiau kaip 50 proc. turėtų išlaidų. Didesnė parama negu nurodyta šiame punkte gali būti skiriama individualiais Savivaldybės tarybos sprendimais konkrečioms bendrijoms.

9. Savivaldybės administracijos specialistas, kuriam pavesta koordinuoti šių lėšų naudojimą, atstovauja administracijai susitikimuose su sodininkų bendrijų atstovais, dalyvauja sudarant lėšų naudojimo sąmatą, konsultuoja sodininkų bendrijų atstovus, kitus suinteresuotus asmenis lėšų panaudojimo, prašymų pateikimo ir kitais klausimais.

10. Savivaldybės administracijos specialistas išnagrinėja pateiktus prašymus ir kitus pateiktus dokumentus, patikrina prašyme nurodomų išlaidų tikslingumą ir ekonominį pagrįstumą ir apibendrintą informaciją bei pasiūlymus teikia Raseinių rajono savivaldybės administracijos direktoriaus sudarytai komisijai.

11. Komisija apsvarsto bendrijos prašymą ir, atsižvelgdama į specialisto siūlymus, priima rekomendacinio pobūdžio sprendimą skirti finansinę paramą, taip pat nustatomas paramos dydis arba pateikia motyvuotą atsisakymą skirti paramą.

12. Bendrijos atliekamų darbų, programos teikiamai paramai gauti, vertinimo kriterijai:

12.1. lėšų poreikio tikslingumas;

12.2. numatomų atlikti darbų ekonomiškumas;

12.3. bendrijos gyventojų ekonominis pajėgumas.

13. Komisijos posėdžių darbą protokoluoja šios komisijos sekretorius.

14. Priėmus komisijai rekomendacinį sprendimą teikti finansinę paramą, rajono Savivaldybės administracijos direktorius, vadovaudamasis Lietuvos Respublikos vietos savivaldos įstatymo 29 straipsnio 8 dalies 5 punktu, savo įsakymu skiria lėšų sodininkų bendrijos išlaidoms kompensuoti.

15. Pagal priimtą Savivaldybės administracijos direktoriaus įsakymą (arba individualų Savivaldybės tarybos sprendimą) asignavimų valdytojas pagal gautus dokumentus, įrodančius patirtas išlaidas, teisės aktų nustatyta tvarka pasirašo biudžeto lėšų naudojimo sutartį ir perveda lėšas į bendrijos nurodytą sąskaitą.

16. Bendrijoms kompensuojamos tik apmokėtos išlaidos už atliktus darbus ar paslaugas.

17. Visus su finansine parama susijusius dokumentus saugo asignavimų valdytojas.

18. Nepanaudotos lėšos baigiantis biudžetiniams metams perskirstomos kitoms Savivaldybės reikmėms.

**IV. DOKUMENTŲ PATEIKIMAS**

19. Sodininkų bendrijos, pageidaujančios gauti paramą, paraiškas lėšoms gauti pateikia rajono Savivaldybės administracijai.

20. Kartu su prašymu bendrija pristato šiuos dokumentus:

20.1. sodininkų bendrijos registravimo pažymėjimo ir įstatų kopijas;

20.2. bendrijos valdymo organų sprendimą dėl paramos skyrimo ir lėšų poreikį patvirtinančius dokumentus.

21. Prieš lėšų pervedimą pateikiami bendrijos išlaidas patvirtinantys dokumentai - sutarčių, PVM sąskaitų faktūrų, pažymų, sąmatų, išlaidų apmokėjimą patvirtinančių dokumentų (kvitų, banko išrašų, mokėjimų nurodymų) ir pan. kopijos (pateikiant dokumentų kopijas su savimi turėti originalus).

**V. PROGRAMOS LĖŠŲ NAUDOJIMO KONTROLĖ**

22. Lėšų naudojimo tvarką tvirtina, keičia ar papildo Savivaldybės taryba.

23. Lėšų apskaitą tvarko Savivaldybės administracijos Centralizuotos buhalterinės apskaitos skyrius.

24. Pasibaigus biudžetiniams metams, Savivaldybės administracijos Vietinio ūkio ir turto valdymo skyrius pateikia informaciją Savivaldybės tarybai apie lėšų panaudojimą.

25. Lėšų naudojimo kontrolę atlieka Raseinių rajono savivaldybės Kontrolės ir audito tarnyba.

\_\_\_\_\_\_\_\_\_\_\_\_\_\_